b'\n_START_ARTICLE_\nAleksej V. Dukas\n_START_SECTION_\n\xc5\xbdivljenjepis\n_START_PARAGRAPH_\nAleksej je bil bizantinski plemi\xc4\x8d, ki je bil v sorodu s cesarsko dru\xc5\xbeino Dukas in se je povzpel do dvornega polo\xc5\xbeaja protovestarija. Bil je dvakrat poro\xc4\x8den, potem pa je bil baje ljubimec Eudokije Angeline, h\xc4\x8derke cesarja Alekseja III. Angela. Zaradi sodelovanja v poskusu Ivana Komnena Debelega leta 1200, da nasilno prevzame oblast, so ga vrgli v je\xc4\x8do, v kateri je bil dokler ni prestola ponovno zasedel odstavljeni Izak II. Angel._NEWLINE_Izak II. in njegov sin Aleksej IV. sta od samega za\xc4\x8detka leta 1204 med prebivalci Bizanca u\xc5\xbeivala vedno manj zaupanja, ker njuni poskusi, da bi mesto obranila pred kri\xc5\xbearji in Bene\xc4\x8dani, niso bili uspe\xc5\xa1ni. Vodja gibanja proti kri\xc5\xbearjem je postal Aleksej Dukas, ki je tudi osebno vodil nekaj spopadov z napadalci. Ko se je konec januarja 1204 prebivalstvo cesarju uprlo, se je cesar zabarikadiral v svojo pala\xc4\x8do in pooblastil Alekseja Dukasa, da poi\xc5\xa1\xc4\x8de pomo\xc4\x8d pri kri\xc5\xbearjih. Aleksej je namesto tega oba cesarja vrgel v je\xc4\x8do. Mladega Alekseja IV. so v je\xc4\x8di zadavili, o\xc4\x8de Izak II. pa je kmalu za tem umrl. Njegovo smrt pripisujejo strahu in \xc5\xbealosti ali celo zlo\xc4\x8dinu. Na za\xc4\x8detku februarja 1204 so za cesarja okronali Alekseja V. Dukasa._NEWLINE_Po kronanju je Aleksej prekinil pogajanja s kri\xc5\xbearji in za\xc4\x8del krepiti obrambo mesta, \xc4\x8deprav je bilo za kak\xc5\xa1ne ve\xc4\x8dje ukrepe \xc5\xbee prepozno. Osebno je poveljeval napadu na kri\xc5\xbearski tabor, toda napad je kljub temu spodletel. Ko so kri\xc5\xbearji 9. aprila 1204 napadli mesto, ga je tudi sam pogumno in \xc4\x8dvrsto branil in napad odbil. Naslednji kri\xc5\xbearski napad je bil premo\xc4\x8dan in se ga ni dalo odbiti. Aleksej V. je pono\xc4\x8di 12. aprila 1204 pobegnil v Trakijo in s seboj odpeljal Eudokijo Angelino in njeno mater Eufrozino Dukaino Kamaterino. Naslednji dan so kri\xc5\xbearji osvojili mesto._NEWLINE_Aleksej V. je na\xc5\xa1el zato\xc4\x8di\xc5\xa1\xc4\x8de v Mosinoplu, opori\xc5\xa1\xc4\x8du odstavljenega cesarja Alekseja III. Angela, kjer je bil lepo sprejet in se je poro\xc4\x8dil z Euvokijo Angelino. Aleksej III. je kljub temu kmalu zatem  organiziral zahrbten napad na Alekseja V., v katerem so ga oslepili in onesposobili za opravljanje cesarskih dol\xc5\xbenosti. Zapu\xc5\xa1\xc4\x8denega od prijateljev in sovra\xc5\xbenikov so Alekseja novembra 1204 pri Masinoplu ujeli kri\xc5\xbearji. Odpeljali so ga v Bizanc in obsodili na smrt zaradi zarote proti Alekseju III.. Smrtno obsodbo so izvr\xc5\xa1ili tako, da so ga vrgli s Teodozijevega stolpa._NEWLINE_Aleksej V. je bil zadnji bizantinski cesar, ki je pred ustanovitvijo Latinskega cesarstva vladal v Bizancu.'